আশাশুনির প্লাবিত এলাকায় নৌবাহিনীর জরুরি ত্রাণ ও চিকিৎসা সহায়তা প্রদান

Sun, 06 Apr 2025 06:15:20 +0000

⁣আশাশুনির প্লাবিত এলাকায় নৌবাহিনীর জরুরি ত্রাণ ও চিকিৎসা সহায়তা প্রদান

এস এম তাজুল হাসান সাদ, স্টাফ রিপোর্টার

সাতক্ষীরার আশাশুনি উপজেলার আনুলিয়া ইউনিয়নে আকস্মিক প্লাবনে ক্ষতিগ্রস্ত ও পানিবন্দি মানুষের পাশে দাঁড়িয়েছে বাংলাদেশ নৌবাহিনী। শনিবার (৫ এপ্রিল) দুপুরে খুলনা নৌ অঞ্চলের লেফটেন্যান্ট কমান্ডার মোঃ সোহেল রানার সার্বিক তত্ত্বাবধানে আনুলিয়ার নয়াখালী গ্রামে জরুরি ত্রাণ ও চিকিৎসা সহায়তা প্রদান করা হয়।

নৌবাহিনীর পক্ষ থেকে জানানো হয়, সংকটকালে জনগণের পাশে থাকা শুধু কর্তব্য নয়, এটি বাংলাদেশ নৌবাহিনীর এক দৃঢ় অঙ্গীকার। দুর্যোগে মানুষের পাশে থেকে মানবিক সহায়তা প্রদান তাদের নিয়মিত কার্যক্রমের অংশ।

গত ৩১ মার্চ খোলপেটুয়া নদীতে পানি বৃদ্ধির ফলে প্রবল স্রোতে পানি উন্নয়ন বোর্ডের (পাউবো) বেড়িবাঁধ ভেঙে আনুলিয়ার কয়েকটি গ্রাম প্লাবিত হয়। এতে চিংড়ি ঘের, বোরো ধানের ক্ষেত, ঘরবাড়িসহ বিশাল এলাকা পানির নিচে চলে যায়। বহু মানুষ পানিবন্দি অবস্থায় দুর্বিষহ জীবন যাপন করছে।

এ অবস্থায় বাংলাদেশ নৌবাহিনীর একটি ত্রাণ ও মেডিকেল দল ক্ষতিগ্রস্তদের মাঝে খাদ্য ও চিকিৎসা সহায়তা প্রদান করে। নয়াখালী গ্রামের প্রায় ২৫০টি পরিবারের মাঝে বিতরণ করা হয় চাল, ডাল, তেল, চিনি, বিশুদ্ধ পানির জ্যারিকেন, খাবার স্যালাইন, প্রয়োজনীয় ওষুধ, শুকনো খাবার, মোমবাতি ও দিয়াশলাইসহ অন্যান্য প্রয়োজনীয় সামগ্রী।

নৌবাহিনী জানায়, দুর্যোগ পরিস্থিতি স্বাভাবিক না হওয়া পর্যন্ত স্থানীয় প্রশাসনের সঙ্গে নিবিড় সমন্বয়ের মাধ্যমে ত্রাণ ও চিকিৎসা সহায়তা কার্যক্রম অব্যাহত থাকবে।