বন্যায় ভাসতে পারে সিলেট বিস্তারিত সজল আহমেদ এর প্রতিবদনে

Sat, 31 May 2025 20:18:29 +0000

⁣গত কয়েকদিন ধরেই সিলেট অঞ্চলে বন্যার পূর্বাভাস দিয়ে যাচ্ছে বন্যা পূর্বাভাস ও সতর্কীকরণ কেন্দ্র। ভারী বৃষ্টি ও উজান থেকে নেমে আসা ঢলের পানির কারণে বরাবরই সিলেট অঞ্চল ভেসে যায়।

এবারও তাই হচ্ছে। গত বৃহস্পতিবার থেকে সিলেটজুড়ে থেমে থেমে বৃষ্টি ঝরছিল। তবে শুক্রবার সন্ধ্যা পর্যন্ত তার পরিমাণ ছিল প্রায় ২২৯ মিলিমিটার। শুক্রবার রাত আর শনিবার মিলে এ অঞ্চলে চলীছল তুমুল বৃষ্টিপাত, যাকে বলে মুষলধারে বৃষ্টি।

এদিকে আবার ক্ষনে ক্ষনে আশঙ্কাজনক হারে বাড়ছে সুরমা কুশিয়ারার পানি। শুক্রবার বিকেলেও বিপৎসীমার কয়েক ফুট নিচে থাকলেও রাতেই তা আশঙ্কাজনক পর্যায়ের দিকে যেতে থাকে।

সিলেট পানি উন্নয়ন বোর্ড জানিয়েছে, গত ২৪ ঘন্টায় (শুক্রবার সকাল ৮টা থেকে শনিবার সকাল ৮টা পর্যন্ত) ভারতের মেঘালয় রাজ্যের চেরাপুঞ্জিতে মোট ৪১০ মিলিমিটার বৃষ্টিপাত হয়েছে।

আসাম আর মেঘালয়ে যেভাবে বৃষ্টি হচ্ছে, তাতে যেকোনো সময়ে বন্যায় ভাসতে পারে সিলেট অঞ্চল। আর আবহাওয়া অফিস কয়েকদিন আগেই এ অঞ্চলে স্বল্পমেয়াদী বন্যার সতর্কতা জারি করে রেখেছে।