বদলগাছীতে উদ্ভাবিত লাগসই প্রযুক্তির প্রয়োগ ও সম্প্রসারণ শীর্ষক সেমিনার অনুষ্ঠিত।

Fri, 27 Jun 2025 06:59:34 +0000

⁣নওগাঁর বদলগাছীতে "স্থানীয়ভাবে উদ্ভাবিত লাগসই প্রযুক্তির প্রয়োগ ও সম্প্রসারণ" শীর্ষক একটি সেমিনার অনুষ্ঠিত হয়েছে।

বৃহস্পতিবার ২৬ জুন/২০২৫ ইং তারিখ সকাল ১১টায় উপজেলা পরিষদ হলরুমে উপজেলা প্রশাসন এবং বাংলাদেশ বিজ্ঞান ও শিল্প গবেষণা পরিষদ (বিসিএসআইআর) এর যৌথ আয়োজনে এ সেমিনার অনুষ্ঠিত হয়।
সেমিনারে সভাপতিত্ব করেন, বদলগাছী উপজেলা নির্বাহী কর্মকর্তা (ইউএনও) ইসরাত জাহান ছনি। মূখ্য প্রবন্ধ উপস্থাপক হিসেবে উপস্থিত ছিলেন, বাংলাদেশ বিজ্ঞান ও শিল্প গবেষণা পরিষদের সিনিয়র সাইন্টিফিক অফিসার আজিজুল হক। এ আলোচনা অনুষ্ঠানটি সঞ্চালনা করেন বিসিএসআইআর এর আইজিসিআরটি'র সাইন্টিফিক অফিসার তানভীর আহমেদ।

অনুষ্ঠানে বিশেষ অতিথি হিসেবে বক্তব্য রাখেন, উপজেলা প্রাণি সম্পদ অফিসার ডাঃ রিপা রানী, প্রাণি সম্পদ সার্জন নাজমুল হোসাইন, বদলগাছী প্রেসক্লাবের সাধারণ সম্পাদক আবু জর গিফারী প্রমুখ।
সেমিনারে আরও উপস্থিত ছিলেন বিভিন্ন সরকারি দপ্তরের কর্মকর্তা-কর্মচারী, স্থানীয় শিক্ষা প্রতিষ্ঠানের শিক্ষক-শিক্ষার্থী, প্রযুক্তি সংশ্লিষ্ট ব্যক্তিবর্গ ও উপজেলায় কর্মরত বিভিন্ন পত্রিকার সাংবাদিক বৃন্দ।

এ সময় বিসিএসআইআর প্রতিনিধিদল প্রজেক্টরের মাধ্যমে তাদের চলমান গবেষণা, প্রযুক্তি উন্নয়ন এবং উদ্ভাবনী কার্যক্রমের ওপর সাবলীল ভাষায় বিস্তারিত ভাবে উপস্থাপনায় তুলে ধরেন।

স্থানীয় পর্যায়ে প্রযুক্তির উন্নয়ন ও সম্প্রসারণে এ ধরনের সেমিনার গুরুত্বপূর্ণ ভূমিকা রাখবে বলে আশাবাদ ব্যক্ত করেন আয়োজকরা।
উল্লেখ্য যে,সচেতন মহলের অভিমত এ ধরনের অতি গুরুত্বপূর্ণ একটি সেমিনার স্কুল- কলেজের পরীক্ষা চলাকালীন সময়ে আগামীতে যেন আর না করা হয় সে ব্যাপারে আয়োজক কর্তৃপক্ষ নজর রাখবেন।
আলোচনা পর্ব শেষে অতিথিরা সেমিনারস্থলে স্থাপিত বিভিন্ন প্রতিষ্ঠানের উদ্ভাবনী প্রযুক্তি বিষয়ক প্রদর্শনী স্টল গুলো পরিদর্শন করেন।

সবশেষে সেমিনারে স্টল প্রদর্শনীদের মাঝে সম্মাননা স্মারক উপহার দেওয়া হয়।