অবৈধভাবে বিদেশগামী ২১৪ জনকে আটক করেছে বাংলাদেশ নৌবাহিনী

Wed, 09 Apr 2025 07:10:35 +0000

⁣‎বঙ্গোপসাগর থেকে ২১৪ জন মায়ানমারের বাস্তুচ্যুত নাগরিকসহ নৌকা আটক করেছে বাংলাদেশ নৌবাহিনী

‎

‎নজরুল ইসলাম, কুতুবদিয়া:

‎

‎বাংলাদেশ নৌবাহিনী বঙ্গোপসাগরে অভিযান পরিচালনা করে ২১৪ জন মায়ানমারের বাস্তুচ্যুত নাগরিকসহ একটি মাছ ধরার নৌকা আটক করেছে। গতকাল মঙ্গলবার (৮ এপ্রিল ২০২৫) গভীর সমুদ্রে টহলরত বাংলাদেশ নৌবাহিনীর জাহাজ ‘বানৌজা দুর্জয়’ এ অভিযান পরিচালনা করে।

‎

‎সূত্র জানিয়েছে, সেন্টমার্টিন্স থেকে ৪৪ নটিক্যাল মাইল দক্ষিণ-পশ্চিমে একটি মাছ ধরার নৌকা ‘এফভি কুলসুমা’র সন্দেহজনক গতিবিধি লক্ষ্য করে নৌবাহিনী জাহাজ। পরে নৌবাহিনীর জাহাজ তাৎক্ষণিকভাবে ওই নৌকার গতিপথ রোধ করে এবং তল্লাশি চালিয়ে ২১৪ জন যাত্রীকে আটক করে। আটককৃতদের মধ্যে ১১৮ জন পুরুষ, ৬৮ জন নারী এবং ২৮ জন শিশু রয়েছে।

‎

‎প্রাথমিক তদন্তে জানা যায়, আটককৃতরা সকলেই মায়ানমারের বাস্তুচ্যুত নাগরিক এবং অবৈধভাবে মালয়েশিয়ায় প্রবেশের উদ্দেশ্যে সাগর পথে যাত্রা করেছিল। নৌকাটিতে পর্যাপ্ত জীবনরক্ষাকারী সরঞ্জাম, খাদ্য ও পানির ব্যবস্থা ছিল না, যা গভীর সমুদ্রে মানবিক বিপর্যয়ের সৃষ্টি করতে পারতো। তবে, বাংলাদেশ নৌবাহিনীর কার্যকর পদক্ষেপের ফলে ওই বিপর্যয় থেকে রক্ষা পাওয়া গেছে।

‎

‎অতঃপর, নৌকাটি এবং আটককৃত নাগরিকদের বাংলাদেশ কোস্ট গার্ড স্টেশন সেন্টমার্টিন্সে হস্তান্তর করা হয়েছে এবং আইনানুগ ব্যবস্থা গ্রহণের প্রক্রিয়া শুরু হয়েছে।

‎

‎এ ঘটনায় বাংলাদেশ নৌবাহিনী জানিয়েছে, দেশের জলসীমার নিরাপত্তা, অবৈধ অনুপ্রবেশ ও সমুদ্রপথে চোরাচালান রোধে তারা অবিচলভাবে কাজ করে যাচ্ছে এবং এই ধরনের অপরাধমূলক কার্যক্রমের বিরুদ্ধে কঠোর পদক্ষেপ অব্যাহত থাকবে।