সিরাজগঞ্জে শাহজাদপুরে আন্তর্জাতিক নার্সেস দিবস উদযাপন

Tue, 13 May 2025 16:42:46 +0000

⁣“আমাদের নার্স, আমাদের ভবিষ্যৎ”—এ প্রতিপাদ্যে সিরাজগঞ্জের শাহজাদপুরে নানা আয়োজনে পালিত হলো আন্তর্জাতিক নার্সেস দিবস ২০২৫। দিবসটি উপলক্ষে আয়োজিত র‍্যালি, কেক কাটা এবং আলোচনা সভায় অংশ নেন নার্সিং পেশার সঙ্গে জড়িত শতাধিক শিক্ষার্থী ও কর্মকর্তা।

সোমবার (১২ মে) সকালে পিপিডি ট্রাস্ট নার্সিং ইন্সটিটিউট প্রাঙ্গণ থেকে একটি বর্ণাঢ্য র‍্যালি বের হয়ে শহরের প্রধান প্রধান সড়ক প্রদক্ষিণ করে উপজেলা পরিষদ চত্বরে গিয়ে শেষ হয়। র‍্যালিটি ছিল সুসজ্জিত, সুশৃঙ্খল ও অংশগ্রহণে ভরপুর।

অনুষ্ঠানে প্রধান অতিথি হিসেবে উপস্থিত ছিলেন শাহজাদপুর উপজেলার নির্বাহী কর্মকর্তা মো. কামরুজ্জামান। বিশেষ অতিথি হিসেবে উপস্থিত ছিলেন পিপিডি ট্রাস্ট নার্সিং ইন্সটিটিউটের সহকারী পরিচালক মো. মামুনুর রহমান, আব্দুল মান্নান এবং মো. নজরুল ইসলাম।

আলোচনা সভায় বক্তারা বলেন, “স্বাস্থ্যসেবার ফ্রন্টলাইনে নার্সরা গুরুত্বপূর্ণ ভূমিকা পালন করে আসছেন। দক্ষ ও মানবিক নার্স ছাড়া মানসম্পন্ন স্বাস্থ্যসেবা নিশ্চিত করা সম্ভব নয়।” তাঁরা আরও বলেন, নার্সিং শুধুমাত্র একটি পেশা নয়, এটি একটি মহৎ সেবা ও মানবিক দায়িত্ব।

আন্তর্জাতিক নার্সেস দিবস পালনের পেছনে রয়েছে আধুনিক নার্সিংয়ের জননী ফ্লোরেন্স নাইটিঙ্গেল–এর প্রতি শ্রদ্ধা জ্ঞাপন। ১৮২০ সালের ১২ মে তাঁর জন্মদিন উপলক্ষে এই দিবসটি বিশ্বের বিভিন্ন দেশে পালন করা হয়ে থাকে। নার্সিং পেশাকে সম্মানিত করার পাশাপাশি, এই দিবসটি বর্তমান সময়ের নার্সদের অবদান স্মরণ ও কৃতজ্ঞতা প্রকাশের দিন হিসেবেও বিবেচিত।

উল্লেখ্য, পিপিডি ট্রাস্ট নার্সিং ইন্সটিটিউট প্রতি বছর এই দিবসটি যথাযোগ্য মর্যাদায় পালন করে থাকে।